CENTELตุน2พันล้านซื้อรร.อาหาร
CENTEL เตรียมเงินสด 2,200 ล้านบาท ซื้อธุรกิจอาหารและโรงแรม เป้าหมายลอนดอนนิวซีแลนด์เอเชีย
21 พ.ย. 2555

CENTEL เตรียมเงินสด 2,200 ล้านบาท ซื้อธุรกิจอาหารและโรงแรม เป้าหมายลอนดอนนิวซีแลนด์เอเชีย 
นายรณชิต มหัทธนะพฤทธิ์ รองประธานอาวุโสฝ่ายการเงินและบริหาร บริษัท โรงแรมเซ็นทรัลพลาซา (CENTEL) เปิดเผยว่า บริษัทเตรียมกระแสเงินสด 2,200 ล้านบาท เพื่อนำไปซื้อกิจการธุรกิจร้านอาหารและธุรกิจโรงแรมในต่างประเทศ เพื่อต้องการรายได้จากโรงแรมในทุกฤดูกาล ชดเชยโรงแรมไทยช่วงนอกฤดูกาลท่องเที่ยวไตรมาส 23
ทั้งนี้ เบื้องต้นมองไว้ที่ประเทศนิวซีแลนด์ที่มีฤดูท่องเที่ยวตรงข้ามกับไทย กรุงลอนดอน ประเทศอังกฤษ ที่มีอัตราการเข้าพักเฉลี่ย 80% ตลอดเวลา รวมถึงประเทศประตูสู่เอเชียอย่างสิงคโปร์ มาเลเซีย และฮ่องกงด้วย
“เราคาดว่าแฟรนไชส์อาหารจากต่างประเทศ 2 แบรนด์ จะได้ข้อสรุปภายในสิ้นปีนี้ ส่วนการซื้อกิจการธุรกิจโรงแรมต่างประเทศ 2 แห่ง จะได้ข้อสรุปภายใน 36 เดือนข้างหน้า” นายรณชิต กล่าว
ในปีหน้าบริษัทจะมีกระแสเงินสดเข้าสู่หลัก 4,400 ล้านบาท เทียบกับปีนี้ที่ 3,300 ล้านบาท โดยบริษัทจะนำไปชำระหนี้ประมาณ 1,000 ล้านบาท และใช้เป็นงบลงทุนปกติ 1,000 ล้านบาท ส่วนที่เหลือเป็นงบไว้ซื้อกิจการ 
นอกจากนั้น ปีหน้าบริษัทเตรียมเจรจาซื้อหุ้นเพิ่มในโรงแรมที่หาดกะรนและหาดกะตะ จ.ภูเก็ต เพื่อถือหุ้นทั้งหมด 100% จากปัจจุบันถือหุ้นที่หาดกะรนแล้ว 84% และหาดกะตะ 50% เพราะที่หาดกะรนสามารถสร้างรายได้ให้บริษัทได้ประมาณ 300-400 ล้านบาท และที่หาดกะตะจะสร้างรายได้ในอนาคตได้ถึง 600 ล้านบาท 
นายรณชิต กล่าวต่อว่า ปี 2556 จะเป็นปีทองของบริษัทต่อจากปีนี้ที่ทั้งรายได้และกำไรสุทธิจะสูงสุดเป็นประวัติการณ์อีกครั้ง แต่ต้องไม่มีปัญหาการเมือง โดยอัตราการเติบโตของกำไรจะมากกว่ารายได้ที่คาดว่าปีหน้าจะอยู่ที่ 1.7 หมื่นล้านบาท เติบโต 22-23% จากปีนี้ที่ 1.4 หมื่นล้านบาท 
รายได้รวมประกอบไปด้วยรายได้จากธุรกิจอาหาร 9,500-9,600 ล้านบาท และรายได้จากธุรกิจโรงแรม 8,200-8,300 ล้านบาท
ทั้งนี้ เป็นไปตามที่หลายฝ่ายคาดการณ์ว่าปีหน้าอัตราการขยายตัวเศรษฐกิจอยู่ที่ 45% ธุรกิจโรงแรมจะมีอัตราการเข้าพักเพิ่มเป็นกว่า 70% และค่าห้องพักที่ปรับเพิ่มขึ้นตามจำนวนนักท่องเที่ยวที่คาดว่าจะเพิ่มขึ้นในปีหน้า 23 ล้านคน จากปีนี้ 21 ล้านคน 
ด้านธุรกิจอาหารก็จะมีการเปิดขยายสาขาเพิ่มอีก 70-80 สาขา ทำให้มีสาขาเพิ่มเป็น 757 สาขา เทียบกับปีนี้ที่ 678 สาขา